CELEX: C2004/106/50
Language: el
Date: 2004-04-30 00:00:00
Title: Υπόθεση C-114/04: Προσφυγήτης Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίαςτης Γερμανίας, η οποία ασκήθηκε στις 3 Μαρτίου 2004.

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/29
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας, η οποία ασκήθηκε στις 3 Μαρτίου 2004.
   (Υπόθεση C-114/04)
   (2004/C 106/50)
   Η Επιτροπή των Ευρωπαϊκών Κοινοτήτων, εκπροσωπούμενη από τον Δρ. Bernhard Schima, μέλος της νομικής υπηρεσίας της Επιτροπής, με τόπο επιδόσεων στο Λουξεμβούργο, άσκησε στις 3 Μαρτίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ομοσπονδιακής Δημοκρατίας της Γερμανίας.
   Η προσφεύγουσα ζητεί από το Δικαστήριο να αποφανθεί ότι:
   
               1.
            
            
               Η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από το άρθρο 28 ΕΚ διότι δεν χορήγησε, κατά την ανάκληση της αδείας ενός φυτοπροστατευτικού προϊόντος αναφοράς, εύλογη προθεσμία για την πώληση των αποθεμάτων τους στους παράλληλους εισαγωγείς.
            
         
               2.
            
            
               Η Ομοσπονδιακή Δημοκρατία της Γερμανίας φέρει τα δικαστικά έξοδα.
            
         Λόγοι της προσφυγής και κύρια επιχειρήματα:
   Η Επιτροπή είναι της γνώμης ότι τα μέτρα που έλαβε η Biologische Bundesanstalt δεν ανταποκρίνονται στην αρχή της ελεύθερης κυκλοφορίας των εμπορευμάτων, η οποία απορρέει από τα άρθρα 28 έως 30 ΕΚ, και τη σχετικώς δημοσιευθείσα νομολογία.
   Η πραγματοποιηθείσα ανάκληση της αδεία του προϊόντος αναφοράς χωρίς χορήγηση προθεσμίας ξεπουλήματος των ήδη υπαρχόντων αποθεμάτων των παράλληλων εισαγωγέων, με συνέπεια τα παράλληλα εισαχθέντα προϊόντα να χάσουν την εμπορευσιμότητά τους, συνιστά εμπόδιο της ελεύθερης κυκλοφορίας των εμπορευμάτων υπό την έννοια της νομολογίας του Δικαστηρίου και συνιστά, επομένως, κατ’ αρχήν παράβαση του άρθρου 28 ΕΚ.
   Ένας παράλληλος εισαγωγέας υποχρεούται να αγοράζει μεγαλύτερες ποσότητες του αντίστοιχου προϊόντος στο εξωτερικό για να προσφέρει το προϊόν στην αγορά του κράτους εισαγωγής σε ανταγωνιστικότερη τιμή και να μπορεί να διεκπεραιώνει παραγγελίες των πελατών του. Για τον λόγο αυτό είναι αναπόφευκτο ο παράλληλος εισαγωγέας να διαθέτει ορισμένα αποθέματα. Η αυτόματη κατάργηση της δυνατότητας να πωλούνται τα εν λόγω αποθέματα μετά την ανάκληση της αδείας του προϊόντος αναφοράς πρέπει αναμφίβολα να θεωρηθεί ως ποσοτικός περιορισμός των εισαγωγών.
   Το εν λόγω εμπόδιο εμπορίου για τις παράλληλες εισαγωγές φυτοφαρμάκων δεν δικαιολογείται, διότι η ανάκληση της αδείας δεν βασίζεται σε έναν από τους λόγους που αναφέρονται στο άρθρο 30 ΕΚ, ειδικότερα σ’ αυτόν της δημόσιας υγείας.